Prasa belowe uitbetaling van pensioenfondsbydraes(Argieffoto) Die Passasierspooragentskap (Prasa) het die vervoervakbond Untu se bewerings dat hy duisende Metrorail-werkers se pensioenfondsbydraes van R23 miljoen glo onwettig weerhou het, ontken. Volgens die agentskap gaan pensioenfondsbydraes wel aan werknemers uitbetaal word. Dit volg na Untu Saterdag klagtes van bedrog, diefstal en oortredings van die Wet op Transnetpensioene by die Sinoville-polisiestasie teen die administrateur van die Passasierspooragentskap (Prasa), Bongisizwe Mpondo, ingedien het. Makhosini Mgitywa, woordvoerder van Prasa, sê Untu se bewerings en aanklagte is nie net onbillik nie, maar ook misleidend en kan onnodige angs by werknemers en hul geliefdes tot gevolg hê. Mgitywa het bevestig dat Prasa die afgelope paar maande nie al sy finansiële verpligtinge kon nakom nie weens kontantvloeiprobleme. Spoorwegwerknemers kon ook nie vir Februarie- en Maartmaand pensioen ontvang nie. “Die agentskap was eerlik oor die finansiële stand van sake en het al die belanghebbendes, insluitend sy werknemers, erkende vakbonde soos Satawu en Untu, sowel as diensverskaffers dienooreenkomstig ingelig. In geen stadium het Prasa erken dat hy nie ingevolge die wet opgetree het nie,” sê Mgitywa. Mgitywa sê Prasa is voortdurend met die pensioenfonds se administrateurs in verbinding met die oog daarop om ’n oplossing te vind vir die probleem van pensioenfondsbydraes wat nog uitbetaal moet word. “Prasa is bewus van die implikasies van die nie-betaling van pensioenfondsbydraes en hanteer die aangeleentheid as ŉ saak van dringendheid om te verseker dat die belange van sy werknemers beskerm word.” Volgens Mgitywa sal mettertyd terugvoer oor die stand van sake rakende die pensioenfondsbydraes aan alle belanghebbendes, veral werknemers en erkende vakbonde, deurgegee word. Maroela Media het vroeër berig Prasa se optrede het aan die lig gekom nadat ŉ makelaar aan die vakbond gesê het dat daar ŉ tekort in die pensioenfondsbydrae was van ŉ Metrorail-werker wat onlangs afgetree het. Volgens Untu is die Wet op Pensioenfondse in 2014 gewysig en ŉ versuim om werkers se bydraes oor te betaal kan lei tot ŉ boete van R10 miljoen of tronkstraf van tot 10 jaar vir diegene wat aanspreeklik is.